Document ID: 32010D0369
Publication Date: 2010-06-18

Title and Content:
KOMISIJAS LĒMUMS
(2010. gada 18. jūnijs)
par Savienības finansiālo ieguldījumu noteiktu dalībvalstu valsts programmās datu vākšanai, pārvaldībai un izmantošanai zivsaimniecības nozarē 2010. gadā
(izziņots ar dokumenta numuru C(2010) 3797)
(2010/369/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2006. gada 22. maija Regulu (EK) Nr. 861/2006, ar ko nosaka Kopienas finanšu pasākumus kopējās zivsaimniecības politikas īstenošanai un jūras tiesību jomā (1), un jo īpaši tās 24. panta 1. punktu,
tā kā:
(1)
Regulā (EK) Nr. 861/2006 paredzēti nosacījumi, ar kādiem dalībvalstis drīkst saņemt Eiropas Savienības ieguldījumu izdevumu segšanai valsts programmās datu vākšanai un pārvaldībai.
(2)
Šīs programmas ir jāizstrādā saskaņā ar Padomes 2008. gada 25. februāra Regulu (EK) Nr. 199/2008 par Kopienas sistēmas izveidi datu vākšanai, pārvaldībai un izmantošanai zivsaimniecības nozarē un par atbalstu zinātniskā padoma izstrādei saistībā ar kopējo zivsaimniecības politiku (2) un Komisijas 2008. gada 14. jūlija Regulu (EK) Nr. 665/2008, ar ko nosaka sīki izstrādātus piemērošanas noteikumus Padomes Regulai (EK) Nr. 199/2008 (3).
(3)
Beļģija, Bulgārija, Dānija, Vācija, Igaunija, Īrija, Grieķija, Spānija, Itālija, Kipra, Latvija, Lietuva, Malta, Polija, Portugāle, Rumānija, Slovēnija un Somija ir iesniegušas valsts programmas 2009.-2010. gadam, kā paredzēts Regulas (EK) Nr. 199/2008 4. panta 4. un 5. punktā. Šīs programmas apstiprināja 2009. gadā saskaņā ar Regulas (EK) Nr. 199/2008 6. panta 3. punktu.
(4)
Saskaņā ar 2. pantu Komisijas 2008. gada 3. novembra Regulā (EK) Nr. 1078/2008, ar ko nosaka sīki izstrādātus noteikumus Padomes Regulas (EK) Nr. 861/2006 piemērošanai dalībvalstu izdevumiem zvejniecības pamatdatu vākšanā un pārvaldībā (4), minētās dalībvalstis ir iesniegušas gada budžeta prognozes par 2009.-2010. gadu. Komisija atbilstīgi Regulas (EK) Nr. 1078/2008 4. pantam ir izvērtējusi dalībvalstu gada budžeta prognozes, ņemot vērā valsts programmas, kas apstiprinātas saskaņā ar Regulas (EK) Nr. 199/2008 6. panta 3. punktu.
(5)
Regulas (EK) Nr. 1078/2008 5. pantā noteikts, ka Komisijai jāapstiprina gada budžeta prognoze un jāpieņem lēmums par ikgadējo Savienības finansiālo ieguldījumu katrā valsts programmā, ievērojot kārtību, kas noteikta Regulas (EK) Nr. 861/2006 24. pantā, un pamatojoties uz gada budžeta prognožu novērtējuma rezultātiem, kā minēts Regulas (EK) Nr. 1078/2008 4. pantā.
(6)
Regulas (EK) Nr. 861/2006 24. panta 3. punkta b) apakšpunktā noteikts, ka ar Komisijas lēmumu ir jānosaka finansiālā ieguldījuma likme. Minētās regulas 16. pantā noteikts, ka Savienības finanšu pasākumu apmērs saistībā ar pamatdatu vākšanu nedrīkst pārsniegt 50 % no izmaksām, kas dalībvalstīm radušās, īstenojot zivsaimniecības nozares datu vākšanas, pārvaldības un izmantošanas programmu. Turklāt 24. panta 2. punktā paredzēts, ka prioritāti piešķir darbībām, kas ir vispiemērotākās, lai uzlabotu datu vākšanu kopējās zivsaimniecības politikas vajadzībām.
(7)
Šis lēmums ir finanšu lēmums Padomes 2002. gada 25. jūnija Regulas (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), 75. panta 2. punkta nozīmē.
(8)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Savienības finansiālo ieguldījumu, ko katrai dalībvalstij piešķir zivsaimniecības nozares datu vākšanai, pārvaldībai un izmantošanai 2010. gadā, maksimālā kopējā summa un Savienības finansiālā ieguldījuma likme ir noteikta pielikumā.
2. pants
Šis lēmums ir adresēts dalībvalstīm.
Briselē, 2010. gada 18. jūnijā

Classification:
Level 1 Categories: 100150
100144
100156
Level 2 Categories: 100252
100222
100177
100223
Level 3 Categories: 4488
1005
1422
2476
All Categories: 1005
1159
2455
6030
616